b'\n_START_ARTICLE_\nEuropeisk Hansamuseum\n_START_SECTION_\nBakgrunn\n_START_PARAGRAPH_\nEtter flere \xc3\xa5rs dr\xc3\xb8ftinger besluttet L\xc3\xbcbecks borgerskap \xc3\xa5 opprette et hansamuseum. Byggarbeidene p\xc3\xa5 tomten \xe2\x80\x98An der Untertrave 1\xe2\x80\x99 begynte i januar 2012. P\xc3\xa5 stedet var tidligere et tilfluktsrom fra andre verdenskrig og et sj\xc3\xb8mannshjem. Byggearbeidet ble forlenget med n\xc3\xa6rmere to \xc3\xa5r p\xc3\xa5 grunn av de omfattende arkeologiske utgravinger med interessante funn. _NEWLINE_Bygningen ble oppf\xc3\xb8rt etter tegninger av arkitekt Andreas Heller som ogs\xc3\xa5 sto bak utstillingskonseptet. Vitenskapelig r\xc3\xa5dgiver var hansaforskeren Rolf Hammel-Kiesow. _NEWLINE_Utstillingsarealene omfatter cirka 7\xc2\xa0000 m\xc2\xb2, da inng\xc3\xa5r 2\xc2\xa0400 m\xc2\xb2 i  nabohuset, klosterborgen (Burgkloster). Byggearbeidene kostet 45 millioner euro og ble \xc3\xa5pnet 27. mai 2015 av Tysklands forbundskansler Angela Merkel.\n_START_SECTION_\nMuseet\n_START_PARAGRAPH_\nMuseet viser Hansaforbundets utvikling fra 1200-tallet og videre gjennom mer enn 400 \xc3\xa5r. Tema for utstillingene er hansabyenes utvikling, lybska r\xc3\xa4ttens betydning for handelen, religionens innflytelse og pestens herjinger. Ogs\xc3\xa5 myter og legender som oppsto i etterkant behandles i utstillingen.  Hansaens historie fortelles med eksempler fra Novgorod, L\xc3\xbcbeck, Br\xc3\xbcgge, Bergen og London. Autentiske gjenstander vises i utstillingen sammen med installasjoner og mediastasjoner. London presenteres i en stor bymodel som viser byen omkring \xc3\xa5r 1500. Utstillingen er tekstet p\xc3\xa5 tysk, engelsk, svensk og russisk.'